stanford-oval/wikipedia huggingface dataset:
ניו יורק איילנדרס
היריבות עם ניו יורק ריינג'רס

בין ניו יורק איילנדרס וניו יורק ריינג'רס קיימת יריבות מרה שהתחילה עוד לפני שהאיילנדרס עלו על הקרח לראשונה, כאשר הריינג'רס התנגדו לצירופם של האיילנדרס לליגה נגד רצון הנהלת הליגה שרצתה לתפוס את ה"נסאו וטרנס ממוריאל קוליסאום". לבסוף הושג הסכם לפיו האיילנדרס נאלצו לשלם לריינג'רס 4 מיליון דולר כדי להצטרף לליגה. היריבות בין הקבוצות התפתחה לאחת היריבויות החריפות בליגה, המאפילה לעיתים על יריבויות מסורתיות וותיקות ממנה.
אף על פי שהאיילנדרס מבוססים ברוב המכריע של שנות קיומם מחוץ לתחום המוניציפלי של ניו יורק, התפתחו ליריבות בין שתי הקבוצות מאפיינים של יריבות עירונית המוכרים מענפים אחרים במקומות אחרים בעולם, והאווירה בין שתי הקבוצות היא אחת היחידות בצפון אמריקה המזכירה אווירה של דרבי עירוני כמקובל בשאר העולם.
היריבות בין הקבוצות כוללת שירה של אוהדי קבוצה אחת על הקבוצה השנייה גם כאשר לא משחקים נגדה ומקרים של קטטות בין מחנות האוהדים. מספר מקרים אירעו במשחקים בין הקבוצות עצמן, אך גם במשחקים מול קבוצות אחרות כאשר אוהדי הקבוצה השנייה של העיר הגיעו למשחק, ואף במשחקים בענפי ספורט אחרים. כך היה, למשל, במשחק לפני חג המולד ב-2003 בין האיילנדרס ופילדלפיה פליירס שגם אוהדי הריינג'רס הגיעו אליו.
מסורת חדשה יחסית היא גביע מיוחד המוענק בכל שנה מאז 2001 לקבוצה שניצחה יותר משחקים מול השנייה במהלך העונה. הגביע נתרם על ידי שחקן העבר פאט לפונטיין ששיחק במהלך הקריירה שלו בשתי הקבוצות, והקבוצה שלא זכתה בגביע תורמת 50,000 דולר למוסד צדקה לפי בחירתו של לפונטיין.
אוהדי שתי הקבוצות פיתחו מנהגים מיוחדים למשחקים בין שתי הקבוצות. אוהדי הריינג'רס שרים עד היום שירים נגד כוכב האיילנדרס משנות ה-80, דני פוטוון; אוהדי האיילנדרס, מאז שנות ה-80 ועד 1994, נהגו לשיר במשחקים מול הריינג'רס "1940!" כדי להזכיר לריינג'רס את בצורת האליפויות הארוכה ממנה סבלו באותו זמן, והנחילו את המנהג הזה לאוהדי קבוצות אחרות בליגה. בתקופה הקצרה בה השתמשו האיילנדרס ב"לוגו הדייג" נהגו אוהדי הריינג'רס ללעוג לו, עקב דמיונו ללוגו של חברה גדולה למוצרי דגים מעובדים.
זרז נוסף ליריבות הגדולה בין מחנות האוהדים, ועוד נושא להתגרות בין המחנות, הוא הרוב המספרי שנהנים ממנו אוהדי הריינג'רס, כולל במשחקים בביתם של האיילנדרס. אוהדי הריינג'רס נהגו לכנות בלעג את ה"נסאו וטרנס ממוריאל קוליסאום", אולמם הישן של האיילנדרס, בשם "הגארדן המזרחי" (על שם אולמם הביתי של הריינג'רס, מדיסון סקוור גארדן), כדי להבהיר לאיילנדרס את שליטתם ביציעי ה"קוליסאום" במשחקים ביניהם.
היריבות התעצמה בעקבות מפגשי פלייאוף משמעותיים בין שתי הקבוצות. במחצית הראשונה של שנות ה-80 הגיעו האיילנדרס חמש פעמים רצופות לגמר גביע סטנלי (כולל ארבע אליפויות), כשבארבעה מקרים הם עוברים בדרך את הריינג'רס. הריינג'רס ניצחו ב-1994 את האיילנדרס בדרך לזכייה האחרונה שלהם בגביע סטנלי שהפסיקה בצורת של 54 שנים - ואיתה גם את שירת "1940" של אוהדי האיילנדרס. נכון להיום, זה היה מפגש הפלייאוף האחרון בין שתי הקבוצות.
סגל שחקנים

נכון ל-23 באוקטובר 2024
דני פוטוון
נסאו וטרנס ממוריאל קוליסאום בתצורתו המקורית
ארבעת דגלי האליפות על תקרת ה"נסאו קוליסאום"
מייק בוסי, מכוכבי הקבוצה שזכתה שזכתה ב-4 אליפויות רצופות בתחילת שנות ה-80
נסאו וטרנס ממוריאל קוליסאום לאחר השיפוץ שעבר ב-2017
"לוגו הדייג"
אנדרס לי, קפטן האיילנדרס
Hey U X

Hey U X הוא אלבום הבכורה של הזמרת-יוצרת הניו זילנדית ביני. האלבום יצא לאור ב-13 בנובמבר 2020, על ידי חברת התקליטים ריפבליק רקורדס. מתוך האלבום יצאו ארבעה סינגלים.
רקע ושחרור

בראיון למגזין בילבורד ביני חשפה כי תוציא את אלבום הבכורה שלה במהלך שנת 2020, בהמשך, הודיעה באופן רשמי על צאתו של האלבום ועל שמו "Hey U X", תוך שציינה שהוא ייצא ב-15 באוקטובר 2020. לפני כן, היא גילתה שאלבום זה יהיה שונה מוזיקלית משאר אלבומיה הקודמים, ואמרה ל-Uproxx:
אני חושבת שעם האלבום הזה, לא ממש התאפקתי בניסויים בז'אנרים ואפילו במילים. אולי הייתי מהססת יותר לעשות כמה מהדברים שעשיתי באלבום הזה בגופי העבודה הקודמים שלי. [...] אני מרגישה שכמה מהאנשים שאוהבים את הדברים האחרים שלי הולכים לשנוא את זה כי זה די שונה. אבל היה לי מאוד כיף להכין את זה. [...] אני אוהבת את הרעיון של מיזוג ז'אנרים. הייתי מכנה את [המוזיקה שלי] כתפוח פריך כי אני מנסה להשמיע צליל רענן. אז זה תפוח טרי ופריך.
במהלך ראיון ל"ניו זילנד הראלד" אמרה ביני על שמו של האלבום כי: "Hey U X" הוא שם שהיה נשמע לי חמוד. אני מרגישה שאף פעם אין מילה שמסכמת את כל העניין... אני מנסה פשוט למצוא משהו שהוא לגמרי רלוונטי.." רצועת האלבום "All the Time", היא שיתוף פעולה עם המוזיקאי מורוקי, שהפך לאומן הראשון שחתם בחברת התקליטים של ביני, "Olive", שהקימה בתחילת אוקטובר 2020. זמן קצר לאחר ההודעה על שיתוף הפעולה עם אוליב, ביני המשיכה לקיים הופעות בניו זילנד בהתאם להנחיות מגפת הקורונה. במהלך סיבוב ההופעות, היא ביצעה שמונה הופעות בארבע ערים, כשהמופע האחרון היה בספארק ארנה.
סינגלים

הסינגל הראשון, "Night Garden", בהשתתפות המוזיקאי הבריטי באקאר והמפיק האמריקני קני ביטס, יצא לאור ב-15 ביולי 2020 כסינגל המוביל של האלבום. "Snail" יצא לאור ב-10 באוגוסט, כסינגל השני של האלבום. "Night Garden" ו-"Snail" קיבלו קליפים בסמוך לצאתם. "Plain" יצא לאור ב-27 באוקטובר, כסינגל השלישי. בשיר, מתארחת הזמרת לילי אלן והזמרת פלו מילי. השיר עצמו יצא ללא קליפ.
האלבום עצמו כולל גם את השיר "Supalonely" בשיתוף גאס דפרטון, ששימש כסינגל השלישי מתוך המיני-אלבום Stella & Steve וזכה להצלחה בינלאומית בעקבות הפופולריות שלו בפלטפורמת המדיה החברתית טיקטוק, בתחילת שנת 2020.
רשימת רצועות

| Hey U X> מס' | Hey U X> שם | Hey U X> משך | Hey U X>  | Hey U X>  | Hey U X>  | Hey U X>  | Hey U X>  | Hey U X>  | Hey U X>  |
| --- | --- | --- | --- | --- | --- | --- | --- | --- | --- |
| 1. | Happen to Me  | 3:51 |  |  |  |  |  |  |  |
| 2. | Same Effect  | 4:04 |  |  |  |  |  |  |  |
| 3. | Sheesh (בשיתוף גריימס)   | 3:33 |  |  |  |  |  |  |  |
| 4. | Supalonely (בשיתוף גאס דפרטון)   | 3:43 |  |  |  |  |  |  |  |
| 5. | Snail  | 3:00 |  |  |  |  |  |  |  |
| 6. | Plain (בשיתוף לילי אלן ופלו מילי)   | 3:52 |  |  |  |  |  |  |  |
| 7. | Kool  | 2:48 |  |  |  |  |  |  |  |
| 8. | Winter (בשיתוף Mallrat)   | 3:07 |  |  |  |  |  |  |  |
| 9. | A Little While  | 3:18 |  |  |  |  |  |  |  |
| 10. | Night Garden (בשיתוף קני ביטס ובאקאר)   | 3:41 |  |  |  |  |  |  |  |
| 11. | All the Time (בשיתוף מורוקי)   | 3:08 |  |  |  |  |  |  |  |
| 12. | If I Get to Meet You  | 3:02 |  |  |  |  |  |  |  |
| 13. | C U  | 3:00 |  |  |  |  |  |  |  |
| משך כולל: | משך כולל: | 44:07 |  |  |  |  |  |  |  |
מיקומי שיא

|   ‏‏‏  מצעדים ודירוגים (2020)> מדינה |   ‏‏‏  מצעדים ודירוגים (2020)> מצעד |   ‏‏‏  מצעדים ודירוגים (2020)> מיקום שיא |
| --- | --- | --- |
|  אוסטרליה | מצעד האלבומים האוסטרלי | 22 |
|  ניו זילנד | המצעד הניו זילנדי הרשמי | 2 |
היסטוריית יציאות לאור

| מדינה | תאריך יציאה | פורמט | חברת תקליטים | מקור |
| --- | --- | --- | --- | --- |
| עולם | 13 בנובמבר 2020 | תקליטור • הורדה דיגיטלית • סטרימינג | ריפבליק |  |
הערות שוליים

↑  יונה כריסטיאן, קני ביטס
↑  BENEE Announces Long-Awaited Debut Album, 'Hey u x', rollingstone, ‏2020-10-15
↑  Chartbreaker: How BENEE Turned Her Breakup Into a Quarantine-Ready Hot 100 Hit, billboard (באנגלית)
↑  BENEE announces debut album 'Hey u x', with guest artists Grimes and Lily Allen, nme (באנגלית)
↑  ENEE Announces Long-Awaited Debut Album, 'Hey u x', rollingstone (באנגלית)
↑  Benee's Debut Album 'Hey U X' Features Flo Milli And Grimes, uproxx (באנגלית)
↑  WNYU Interview with New Zealand Rising Star BENEE, nyunews (באנגלית)
↑  Benee Is Blurring Genre Lines On Her Upcoming Debut Album, uproxx (באנגלית)
↑  Benee announces debut album 'Hey u x', featuring Grimes and Lily Allen, nzherald (באנגלית)
↑  Benee's Debut Album Features Grimes, Muroki, Lily Allen, & More, stereogum (באנגלית)
↑  Benee Launches Olive Label, Signs Muroki: Exclusive, billboard (באנגלית)
↑  Concert review: Benee, Spark Arena, Auckland, nzherald (באנגלית)
↑  ou'll be able to watch BENEE's sold out Auckland show from home, abc (באנגלית)
↑  Benee to perform in first livestreamed concert to sold-out arena in New Zealand, theticketingbusiness (באנגלית)
↑  enee to live-stream sold-out Auckland show later this month, nme (באנגלית)
↑  Benee teams up with Kenny Beats and Bakar on "Night Garden", thefader (באנגלית)
↑  First Spin: BENEE links up with Kenny Beats and Bakar on the creepy-cool 'Night Garden', abc (באנגלית)
↑  Benee Shares Her 'Lockdown' Song 'Snail': Stream It Now, billboard (באנגלית)
↑  Benee Takes a Walk Through 'Night Garden', billboard (באנגלית)
↑  Benee Goes on a Magical, Colorful Trip for New 'Snail' Video, billboard (באנגלית)
↑  BENEE shares new single 'Plain' featuring Lily Allen and Flo Milli, nme (באנגלית)
↑  enee, the New Zealand singer behind 'Supalonely,' is cool if you don't like her music, ew (באנגלית)
↑  Hey u x - Album by BENEE, apple
| ביני |
| --- | --- | --- |
| דיסקוגרפיה | דיסקוגרפיה |  |
| אלבומי אולפן | Hey U X |  |
| מיני-אלבומים | Fire on Marzz • Stella & Steve • Lychee |  |
| סינגלים | "Tough Guy" • "Soaked" • "Evil Spider" • "Want Me Back" • "Glitter" • "Find an Island" • "Monsta" • "Supalonely" • "Lownely" • "Night Garden" • "Snail" • "Plain" • "Kool"	"Happen to Me" • "Doesn't Matter" • "Beach Boy" |  |
| סיבובי הופעות | Australian East Coast tour • New Zealand tour •  Regional New Zealand, "Aotearoa" Tour |  |
| --- | --- |
בקרת זהויות :  MusicBrainz release group: 610cf072-d6cb-420d-b1be-d44d25a97e2c
שון קלנסי

| --- | --- |

שון קלנסי
 לידה:  המאה ה־20 מיטשלסטאון, אירלנד אירלנד 
 מדינה:  אירלנד 
 השתייכות:   קורפוס האוויר האירי
 תקופת הפעילות:  מ-1984
 דרגה:   גנרל
 תפקידים בשירות
 ראש המטה של כוחות ההגנה
 
שון קלנסי (באירית: Seán Clancy) הוא לוטננט גנרל אירי המשמש מאז 29 בספטמבר 2021 כראש המטה של כוחות ההגנה (מקביל לרמטכ"ל) של כוחות ההגנה האירים.
ביוגרפיה

קלנסי נולד וגדל במיטשלסטאון שבמחוז קורק. ב-1984 הוא התגייס לקורפוס האוויר האירי וב-1986 החל בלימודי טיסה. הוא עבר הכשרה כטיס חיפוש והצלה ושימש כמפקד טייסת ולאחר מכן כמפקד כנף. הוא שימש כיועץ צבאי עבור כוח הייצוב בבוסניה והרצגובינה (מבצע אלתיאה). הוא שימש כסגן ראש המטה של כוחות ההגנה (מקביל לרמטכ"ל), ולאחר מכן כמפקד קורפוס האוויר. ב-29 בספטמבר 2021 הוא מונה לראש המטה של כוחות ההגנה.
מוות במעצר

מוות במעצר הוא מוות של אדם שנמצא בבית סוהר או במעצר, לאחר שנעצר על ידי המשטרה או רשויות החוק. במקרים רבים מוות במעצר נגרם כתוצאה מהתעללות, הזנחה או ניסיון טיוח של הגורמים למקרי המוות. מקרים נפוצים של מוות במעצר הם קורבנות של אלימות משטרתית ואסירים פוליטיים המוצאים להורג בין כותלי הכלא.
קרימינולוגים רואים בדאגה את מקרי המוות במעצר, מפני שבמצבים אלה מחובתה של המשטרה להגן על העצורים, אף על פי שבידיה נמצא כוח רב ואילו העצורים נתונים במצב נפשי קשה ופגיע. באירופה נחשבים מקרי מוות במעצר כהפרה של הזכות לחיים, אחת הזכויות החשובות באמנה האירופית לזכויות אדם.
מקרים של היעלמות כפויה נחשבים אף הם לסוג של מוות במעצר, ומהווים חלק מההגדרה של פשעים נגד האנושות. האמנה הבינלאומית להגנה על כל בני האדם מפני היעלמות כפויה (2007) נועדה למנוע היעלמויות כפויות.
מקרים של מוות במעצר

להלן מספר מקרים ידועים של מוות במעצר.
לי הארווי אוסוואלד, שהתנקש בנשיא ארצות הברית ג'ון פ. קנדי, נרצח ב-24 בנובמבר 1963 בזמן שהועבר על ידי משטרת דאלאס ממתקן החקירות לבית הכלא.
מבצע קונדור, מבצע שהחל בשנת 1975 בדרום אמריקה, בתמיכת ארצות הברית. במהלך המבצע נרצחו אלפי סוציאליסטים וקומוניסטים על ידי כוחות צבא ומשטרה, וכן נעלמו מאות אנשים בהיעלמות כפויה במהלך המלחמה המלוכלכת בארגנטינה.
טבח האסירים בכלא תדמור בסוריה (1980).
ההוצאה להורג של אסירים פוליטיים באיראן (1988) (אנ').
"הרג במעצר משטרתי (אנ')", מונח נפוץ בהודו, פקיסטן וסרי לנקה המתאר עצורים רבים שנהרגו על ידי כוחות המשטרה משנת 1984 ועד היום.
בדרום אפריקה נרשמו מספרים חריגים של מקרי מוות במעצר. לדוגמה, מאפריל עד יוני 1997 אירעו במדינה 56 מקרי מוות במעצר. אחד המקרים הידועים הוא מותו של סטיב ביקו, שנהרג בידי שוטרים במתקן מעצר בשנת 1977.
בטורקיה נערכו שביתות רעב של אסירים כמחאה על תנאי המעצר או על הניסיון להעביר אסירים לבתי סוהר ברמת ביטחון מרבית (אנ'). במחאות בשנת 1996 מתו 12 אסירים, ובמחאות בשנת 2000 מתו 212 אסירים. אסירים רבים לקו במחלות קשות, בהן תסמונת קורסקוף. בנוסף לכך, עינויים בבתי סוהר בטורקיה (אנ') נפוצים, ומשנת 1980 עד 2000 מתו לפחות 428 אסירים כתוצאה מעינויים.
ברוסיה התפרסמו מקרים רבים של מוות במעצר, בעיקר של פעילי אופוזיציה (בהם סרגיי מגניטסקי) ופעילים בארגונים בדלניים.
בבריטניה קיים גוף בשם "המשרד העצמאי לבדיקת התנהלות המשטרה (אנ')" המבקר את המשטרה, והוא מפרסם מדי שנה נתונים על מוות במעצר. בדו"ח על השנים 2020–2021 נמסר על 19 מקרי מוות במעצר. בנוסף נמסר על 25 עצירים שנהרגו בתאונות דרכים, 54 מקרי התאבדות בזמן מעצר, ו-92 מקרי מוות בעקבות מעצר בנסיבות הנמצאות עדיין בבדיקה. בשנת 1981 הוקם בבריטניה ארגון צדקה בשם Inquest (אנ') המספק תמיכה משפטית ונפשית לבני משפחה במקרים של מוות במעצר.
בארצות הברית פורסמו מקרים רבים של אזרחים שנהרגו מירי משטרתי בזמן מעצר. הוושינגטון פוסט החל לעקוב אחר מקרים אלו, ועל פי דיווחיו אירעו מעל ל-5,000 תקריות משנת 2015. בין המקרים הידועים נמנים פרשת מותו של אנדרו פינץ', פרשת הירי בבריאונה טיילור, רצח ג'ורג' פלויד ופרשת מותו של דונטה רייט. בנוסף למקרי אלימות משטרתית אירעו בארצות הברית מקרים רבים של מוות בבית מעצר, בהם מותו של ג'פרי אפשטיין.
בארצות הברית מתרחשים גם מקרים רבים של מוות במעצר של מהגרים בלתי חוקיים. במאי 2024 מת מהגר מליבריה במתקן מעצר בג'ורג'יה, בו מתו לפחות 12 עצורים נוספים לפני כן.
מקרי מוות במעצר דווחו במדינות רבות נוספות, בהן אוסטרליה, בנגלדש, מיאנמר, מקסיקו, סין, צ'אד קולומביה, סוריה וברשות הפלסטינית.
בישראל

להלן מספר מקרים של מוות במעצר בישראל שפורסמו:
אנשים ידועים שהתאבדו בתא מעצר, בהם מיכאל אלבין (1985), ולדימיר פיניוב (2001), דודו טופז (2009), ובן זיגייר (2013).
באפריל 2021 מת במעצר אמיר גדידיאן, תושב דרום תל אביב שסבל מבעיות נפשיות. על פי החשד גדידיאן לקה בהתקף פסיכוטי, סירב לעלות לאמבולנס שאשתו הזמינה עבורו על מנת לקבל טיפול רפואי, ונחנק לאחר שנאזק על הקרקע כשהוא על בטנו על ידי שוטרים שזימנו הפרמדיקים.
פרשת מעצרו ומותו של קא"ב תומר (2021), מוות במעצר של קצין באגף המודיעין בצה"ל בנסיבות שלא פורסמו.
בישראל > מוות של עצורים פלסטינים בישראל

על פי דו"ח של המשרד לענייני עצורים (אנ') של הרשות הפלסטינית, 226 אסירים פלסטינים מתו במתקני כליאה בישראל מיוני 1967 עד יוני 2021.
חמישה אסירים פלסטינים מתו עקב הזנה בכפייה במהלך שביתת רעב בין השנים 1970–1982: עבד אלקאדר אבו אלפחם בשנת 1970 בבית הסוהר שקמה, ראסם חלאוה ועלי ג'עפרי בשנת 1980 בבית הסוהר נפחא, מחמוד פריתיג בשנת 1984 בבית הסוהר ג'נייד בשכם, וחוסיין נמר עבידאת, בשנת 1992 בבית הסוהר שקמה.
פרשת קו 300 (1984) במהלכה אנשי שב"כ הרגו את מג'די אבו ג'אמע וסובחי אבו ג'אמע, ולאחר מכן ניסו לטייח את נסיבות המוות.
מחמוד אל-מסרי מרפיח מת בחודש מרץ 1989 בהיותו במתקן חקירות של השב"כ בעזה.
ח'דר עדנאן, פלסטיני מעראבה, נעצר במעצר מנהלי 13 פעמים משנת 2005, ושבת רעב מספר פעמים. הוא מת בבית המעצר ניצן ב-2 במאי 2023 לאחר ששבת רעב במשך 86 ימים.
במעצרי פלסטינים במהלך מלחמת חרבות ברזל (2023) מתו במעצר שישה פלסטינים עד דצמבר 2023. במרץ 2024 פורסם בהארץ כי 27 עצורים תושבי רצועת עזה מתו מתחילת המלחמה במתקנים צבאיים בישראל שבהם הוחזקו, בעיקר במחנה שדה תימן ומחנה ענתות. צה"ל לא מסר נתונים על נסיבות מותם.
ב-18 בנונמבר 2023 מת בבית הסוהר קציעות תאיר אבו עסב, מחבל פת"ח בן 38 מאזור קלקיליה שבשנת 2005 נגזר עליו עונש מאסר בגין ניסיון רצח. נבדק חשד שמותו נגרם כתוצאה מאלימות של סוהרים כלפיו.
ראו גם

מאסר עולם
אלימות משטרתית
הוצאה להורג ללא משפט
הערות שוליים

↑  Deaths during or following police contact: Statistics for England and Wales, 2020/21, באתר "המשרד העצמאי לבדיקת התנהלות המשטרה", ‏2021 (באנגלית).
↑  Liberian Man Detained at Stewart Immigrant Prison Has Died, Democracy Now!, ‏28 במאי 2024 (באנגלית)
↑  שמעון איפרגן, ‏"אמיר צעק לשוטר 'אתה יושב עליי, אין לי אוויר'", באתר ‏מאקו‏, 22 באפריל 2021.
↑  רויטל חובל, חשיפת המקום: במשך חמש דקות ישב השוטר על אמיר גדידיאן, גם כשצעק שהוא נחנק, באתר "המקום הכי חם בגיהנום", 1 ביוני 2023.
 פרשת גדידיאן: הסרטון המלא, סרטון בערוץ "Hamakom", באתר יוטיוב, 20 בספטמבר 2023.
↑  One million Palestinians arrested by Israel since 1967: NGO, ‏6 ביוני 2021 (באנגלית)
↑  פרוטוקול מס' 308 מישיבת ועדת הפנים והגנת הסביבה, דברי חבר הכנסת ג'מאל זחאלקה (עמוד 7 של המסמך), על שנים מהמקרים מדווחת גם לאה צמל (עמוד 6 של המסמך) באתר הכנסת, ‏16 ביוני 2014.
↑  אורן כהן, עתירה: לדון את השב"כ על מות מסרי, חדשות, 29 בנובמבר 1989
↑  מאיר תורג'מן, שבת רעב במשך 86 ימים: בכיר הג'יהאד האיסלאמי מת בכלא הישראלי, באתר ynet, 2 במאי 2023.
↑  הגר שיזף, שישה פלסטינים מתו בכלא מפרוץ המלחמה, לפחות שניים נמצאו עם סימני אלימות, באתר הארץ, 6 בדצמבר 2023
↑   הגר שיזף, 27 עזתים מתו במתקני מעצר צבאיים בישראל מאז תחילת המלחמה, באתר הארץ, 7 במרץ 2024
↑  אדם קוטב, מאיר תורג'מן, עינב חלבי, הותר לפרסום: סוהרים חשודים בתקיפת אסיר ביטחוני - שמת, באתר ynet, 21 בדצמבר 2023
התמחות מסורתית מובטחת

| --- | --- |
 לוגו ההתמחות המסורתית המובטחת של האיחוד האירופי בספרדית   לוגו ההתמחות המסורתית  בבריטניה
 
 מאכלים
 סוג:  כינוי מקור 
 
התמחות מסורתית מובטחת (באנגלית: Traditional speciality guaranteed; בראשי תיבות: TSG) היא ציון על מוצר מזון מסורתי המוגן על פי החוק של האיחוד האירופי ו/או בריטניה. תווית זו נבדלת מהכינוי מקור מוגן (PDO) ומציון מעמד גאוגרפי מוגן (PGI) בכך שתווית TSG אינה מאשרת שלמוצר המזון המוגן יש קישור לאזור גאוגרפי מסוים, וכך ניתן לייצר מוצר זה גם מחוץ לאזור או למדינה שמהם הוא מגיע.
כדי להיות זכאי לתווית TSG, מזון חייב להיות בעל "אופי ספציפי" וחומרי הגלם, שיטת הייצור או העיבוד שלו חייבים להיות "מסורתיים". כותרת מספר 3 של תקנה 1151/2012 של האיחוד האירופי (סעיפים 17–26) עוסקת בתבנית TSG, עם מונחים ספציפיים המוגדרים בסעיף 3: "אופי ספציפי" מוגדר כ"תכונות הייצור האופייניות המבדילות מוצר בבירור ממוצרים דומים אחרים באותה קטגוריה", ו"מסורתי" מוגדר כ"שימוש מוכח לייצור המוצר בשוק המקומי לתקופה המאפשרת העברה בין דורות, תקופה זו תהיה לפחות 30 שנה". כדי ששם מזון יהיה ניתן לרישום במסגרת תבנית ה-TSG חייב:
(א) לשמש באופן מסורתי כהתייחסות למוצר הספציפי
או
(ב) לזהות את האופי המסורתי או האופי הספציפי של המוצר.
TSG יוצר זכות בלעדית על שם המוצר הרשום. בהתאם לכך, שם המוצר הרשום יכול לשמש רק אותם יצרנים העומדים בשיטת הייצור הרשומה ובמפרט המוצר.
"התפקיד המשפטי של ה-TSG הוא לאשר כי מוצר חקלאי מסוים בעל מאפיינים ספציפיים באופן אובייקטיבי מבדילים אותו מכל האחרים בקטגוריה שלו, וכי חומרי הגלם, הרכבו או שיטת הייצור שלו עקביים במשך 30 שנה לפחות. לפיכך, ערכים של מזון TSG הם ציונים של סימנים מסחריים רשומים בעלי פונקציה ייחודית".
שימוש באינדיקציות גאוגרפיות ב-TSG

ייעודי TSG מסוימים דורשים שימוש במוצרים עם כינוי מקור מוגן, מעמד גאוגרפי מוגן או התמחות מסורתית אחרת המובטחת להכנתם.
פיצה נפולטנה דורשת שימוש ב"מוצרלה באפלו מקמפניה" PDO (עשויה מחלב באפלו) או במוצרלה TSG.
Berthoud, שהוא מנה שנוצרה מגבינת PDO מותכת, יין PDO Vin de Savoie, כמו גם יינות מחוזקים PDO כמו יין מדיירה או פורט.
Vincisgrassi alla maceratese (וינצ'יגראסי בסגנון מקרטה הם מנה ראשונה טיפוסית ממחוז מקרטה המבוססת על דפי פסטה ביצים, רוטב בשר, בשמל וגבינה) כלומר דומה ללזניֶה והיא פסטה אפויה עם הפרמזן מסוג PDO Parmigiano Reggiano או Grana Padano.
רשימות של מוצרי TSG לפי מדינה

כל 64 ה-TSG שנרשמו לפני 1 בינואר 2021 באיחוד האירופי מוגנים גם בבריטניה. נכון ל-18 באפריל 2021, נרשמו 65 TSG (ראה רשימה) בבריטניה ו-69 באיחוד האירופי, שמקורם כולם באיחוד האירופי או בבריטניה. ההפצה לפי ארץ היישום מוצגת להלן:
| מדינה | רישום חוקי האיחוד האירופי | רישום חוקי בבריטניה | דוגמה |
| --- | --- | --- | --- |
| אוסטריה | 3 | 3 | Heumilch / Haymilk / Latte fieno / Lait de foin / Leche de heno |
| בלגיה | 2 | 2 | Vieille Guez / Vieille Guez-Lambiek / Vieux Lambic / Oude Geuze / Oude Geuze-Lambiek / Oude Lambiek |
| בולגריה | 7 | 5 | לוקאנקה |
| הרפובליקה הצ'כית | 5 | 5 | Tradiční Lovecký salám / Tradičná Lovecká saláma-סלמי |
| פינלנד | 3 | 3 | Karjalanpiirakka |
| צרפת | 2 | 2 | מולס דה בושה |
| הונגריה | 2 | 2 | Tepertős pogácsa |
| איטליה | 4 | 3 | פיצה נפוליטנה |
| לטביה | 3 | 3 | סקלנדראוסיס |
| ליטא | 2 | 2 | סקילנדיס |
| הולנד | 4 | 4 | Hollandse maatjesharing / Hollandse Nieuwe / Holländischer Matjes -מטיאס הולנדי |
| פּוֹלִין | 10 | 10 | Trójniak staropolski tradycyjny |
| פורטוגל | 2 | 1 | Bacalhau de Cura Tradicional Portuguesa בקליאו (דג בקלה) |
| רומניה | 1 | 0 | Salată tradițională cu crap de crap |
| ספרד | 2 | 2 | חמון סראנו |
| סלובקיה | 3 | 3 | Bratislavský rožok / Pozsonyi kiflia |
| סלובניה | 4 | 3 | Belokranjska pogača |
| שוודיה | 1 | 1 | Hushållsost |
| הממלכה המאוחדת | 4 | 4 | מילוי פאי תפוחים ברמלי מסורתי |
הערות שוליים

↑  "Regulation (EU) No 1151/2012 of the European Parliament and of the Council of 21 November 2012 on quality schemes for agricultural products and foodstuffs". European Union. 14 בדצמבר 2012. נבדק ב-14 בנובמבר 2021. {{cite web}}:  (עזרה)
↑  Tosato, Andrea (2013). "The Protection of Traditional Foods in the EU: Traditional Specialities Guaranteed". European Law Journal. 19 (4): 545–576. doi:10.1111/eulj.12040.
↑  "Publication of an application for registration of a name pursuant to Article 50(2)(b) of Regulation (EU) No 1151/2012 of the European Parliament and of the Council on quality schemes for agricultural products and foodstuffs (2019/C 393/04)". European Union. נבדק ב-16 באוגוסט 2021. {{cite web}}:  (עזרה)
↑  "Publication of an application for registration of a name pursuant to Article 50(2)(b) of Regulation (EU) No 1151/2012 of the European Parliament and of the Council on quality schemes for agricultural products and foodstuffs (2020/C 115/05)". European Union. נבדק ב-16 באוגוסט 2021. {{cite web}}:  (עזרה)
↑  "Publication of an application for registration of a name pursuant to Article 50(2)(b) of Regulation (EU) No 1151/2012 of the European Parliament and of the Council on quality schemes for agricultural products and foodstuffs (2021/C 504/22) Vincisgrassi alla maceratese". European Commission. נבדק ב-15 באפריל 2022. {{cite web}}:  (עזרה)
↑  "eAmbrozia-TSG". EU.
הליך הדחה

נשיאת ברזיל דילמה רוסף ונשיאת דרום קוריאה פאק גון-הייה הודחו שתיהן בשנת 2016.
הליך הדחה הוא הליך המאפשר לרשות מחוקקת להעלות האשמות נגד נבחר ציבור במטרה להביא להדחתו. עם זאת, ההליך כשלעצמו אינו גורם בהכרח להדחת נבחר הציבור מתפקידו; הוא דומה במהותו להגשת כתב אישום. במדינות מסוימות, נבצר באופן זמני מנבחר הציבור למלא את תפקידו, בעוד באחרות, הוא נשאר בתפקידו במהלך המשפט. במדינות רבות מודח נבחר הציבור מתפקידו על ידי הצעת אי-אמון המרשיעה אותו לפי סעיפי הליך ההדחה.
מכיוון שההדחה והרשעתם של פקידים כרוכות בעקיפת ההליכים החוקתיים הרגילים להתמנות למשרה בכירה (בחירות, אשרור או מינוי) ומכיוון שבדרך כלל נדרש להן רוב מיוחס, הליך ההדחה מתבצע בדרך כלל רק במקרים חמורים של הפרת אמונים ושימוש לרעה בסמכויות שררה.
במדינות שונות בעולם

הליך ההדחה מוסדר במשפט החוקתי במדינות רבות, לרבות ברזיל, צרפת, הודו, אירלנד, הפיליפינים, רוסיה, דרום קוריאה וארצות הברית.
במדינות שונות בעולם > אוסטריה

נשיא אוסטריה מודח על ידי האספה הפדרלית, בפני בית המשפט לחוקה. לפי החוקה ניתן גם להדיח את הנשיא על ידי משאל עם. אף אחד מן ההליכים הללו מעולם לא התבצע. זאת ככל הנראה מאחר שבעוד שבחוקה מוקנות לנשיא סמכויות נרחבות, בפועל תפקידו נושא אופי טקסי וייצוגי וכמעט לעולם אינו נתון במצב שבו הוא עלול להשתמש לרעה בכוחו.
במדינות שונות בעולם > ארצות הברית

הליך ההדחה בארצות הברית מורכב משני שלבים: השלב הראשון, שהוא ההחלטה על "אימפיצ'מנט", מתנהל בבית הנבחרים, והוא מקביל לשלב של ההחלטה על הגשת האשמות (indictment) שבהליך הפלילי נעשה על ידי חבר מושבעים גדול. אם בית הנבחרים מקבל החלטה על אימפיצ'מנט, ההאשמות עולות למשפט בפני סנאט. בשלב זה הסנאט מתפקד במקביל לחבר מושבעים. על מנת להרשיע, נדרש רוב של שני שלישים מחברי הסנאט הנוכחים. על פי כללי הסנאט, גזר דין הדחה מתפקיד הוא אוטומטי במקרה של הרשעה. לאחר ההרשעה יכול הסנאט להצביע על עונש פסילה מכהונה במשרות ציבוריות בעתיד, ולשם כך דרוש רוב רגיל בהצבעה נפרדת.
במדינות שונות בעולם > איראן

מועצת המומחים יכולה לערוך הליך הדחה למנהיג העליון באיראן ולמנות אחר במקומו.
חברי המג'לס והמנהיג העליון יכולים במשותף להדיח את נשיא איראן, מה שמוביל לקיומן של בחירות לנשיאות. לנשיא הראשון של איראן, אבולחסן בני-סדר, נערך שימוע הדחה שלאחריו הודח מתפקידו בשנת 1981.
חברי האספה יכולים לערוך הליך הדחה לחברי הקבינט. מינוי שר חדש תלוי בהצבעת אמון פרלמנטרית. הליכי שימוע להדחת שימשו לעיתים קרובות כטקטיקה פוליטית במאבקי הכח בין הנשיא לאספה במהלך כהונתן של הממשלות האחרונות.
במדינות שונות בעולם > בולגריה

נשיא בולגריה יכול להיות מודח בעקבות שני גורמים בלבד: בגידה מובהקת או הפרה של החוקה. תהליך ההדחה מתחיל בהצבעה פרלמנטרית, כאשר על מנת להמשיך בתהליך נדרש רוב של שני שלישים מחברי הפרלמנט המצביעים להפללת הנשיא. בשלב הבא בית המשפט החוקתי מחליט אם הנשיא אשם בפשע שהוא מואשם בו. אם הוא נמצא אשם, הוא מורחק מהשלטון. אותו תהליך הדחה משמש להדחת סגן נשיא בולגריה. אף נשיא ואף סגן נשיא בבולגריה מעולם לא הודחו כך.
במדינות שונות בעולם > גרמניה

את נשיא גרמניה יכולים להדיח הבונדסטאג וגם הבונדסראט אם הנשיא עובר על החוק בכוונת זדון. לאחר שהבונדסטאג או הבונדסראט פותחים בהליך להדחת הנשיא, בית המשפט לחוקה מכריע בשאלת אשמתו של הנשיא וגוזר אם יודח מתפקידו. לבית המשפט לחוקה נתונה הסמכות להדיח שופטים פדרליים מתפקידם בעקבות עבירה על עקרונות היסוד של החוקה הפדרלית.
ראו גם

הליך הדחה בארצות הברית